Wir, der schulth̄s, die raͤtt und burgere gemeinlich der statt Brug, tuͦnd kund allen, so disen brief sehent, lesen oder hoͤrent lessen und
verjechent offenlich, das wir mit guͦtter, zittlicher vorbetrachtung durch unser statt nutzes und frūmē willen der selben unser gemeinen statt meren schadē zuͦ versehēt eins rechten, redlichen kouffs verkoufft und zekouffn̄ gebn̄ habn̄ dem erwirdigē herrn̄
her Hansn̄ Meyger, zuͦ disen zittn̄ kilchher zuͦ Halderwanck, zuͦ handen der selben kylcheryg da selbs mit gunst, wûssē und willen der
streng₎, fûrsichtign̄, wisen, unsern gnaͤdign̄ herrn̄ vō Bern, zuͦ dissen zittn̄ herrn̄ zuͦ Wildeg und lechen herrn̄ der selbn̄ kilcheryg zuͦ Halderwanck, fûnff guͦt Rinsch guldin jaͤrlichs zinss uff, von und abe unser stat Brugg und allē unsern nutzen, zinsn̄,
gûltn̄ und guͤttern, so zuͦ unser gemeinen statt dienent und gehoͤrēt. und also ist der kouff gebn̄ und beschechen umb hundert
zwaͤntzig und fùnff guͦt Rinsch guldin, dero wir vō dem genantn̄ her Hanssen Meier gewert und bezalt und die in unser gemeinen statt nutz komē sind. und also lobent und versprechent wir fûr uns und unser nachkom̄, die wir dar zuͦ krefftencklich
verbindent, der obgenātn̄ fûnff guldin geltz jaͤrlichs zinss uff unser statt und allē nûtzn̄, zinsen, gûlten und guͤttern, so dar zuͦ dienēt
und gehoͤrēt recht weren zuͦ sinde, noch recht einem jecklichen kilchheˀrn̄ zuͦ Halderwanck vor geistlichen und weltlichen gerichten und an allen enden und stettn̄, do er das notturfftig ist und wirt und sunderlich im die obgn̄tn̄ fûnff guldin jerlichn̄ in
unser statt Brugg uff sant Mauritzn̄ tag ze richtn̄ und zuͦ werent fûr alles verhefftn̄ und verbietten an widerd und in trag, ob
aber vō uns oder unsern nachkom̄ soͤlicher zinse die fûnff guldin dem obgenātn̄ kilchhern̄ zuͦ Halderwanck, welicher je dan
da ist, hinfûr dheines jares also uff sant Mauritzn̄ tag nit gebn̄ oder bezalt werdēt, so mag er dar noch uns, unser gemeinen
statt, unser lûtte und guͤttere angrifn̄, anlangē mit geistlichen oder weltlichen gerichtn̄, so vil und lang untz das im die
vorgenātn̄ funff guldin zinses mit allem costn̄ und schadē, so von des angriffens wegn̄ daruff gatt gentzlichen usz gericht und bezalt
werdent. wir habent ouch uns selber in dissem kouff gar eygenlich bedinget und vorbehebt, dasz wir und all unser nachkom̄
die vorgenātn̄ fûnff guldin geltz jerlichs zinss vō einem jecklichen kilchherrn̄ zuͦ Halderwanck, welicher dan̄ kilchher do ist,
wol widerumb kouffen môgent, hinethin an alle zille und weliches jares oder tages wir woͤllent, ouch mit hundert zwaͤntzig
und fûnff guͦtter Rinscher guldin und mit vergangn̄ zinsē, so in dem jare und uff den tage als die losung von uns
beschicht davon noch marchzal gefallen ist, und ouch mit gevallen ungewerttn̄ zinsn̄, ob zuͦ der zitte dhein unbezalt usstùndēt
eins soͤlichen widerkouffs uns gestattet werden und uns des niemant dheins wegs vor sin sol, wen wir den ervordrēt
und des also begerēt alles an widerrede ungevarlich. und ist hierin zuͦ wùssen, das disse gûlt har langt vō dem edlen und
vesten junckher Tuͦrrinḡ₎ dem altn̄ vō Halwile, der die by sinē lebn̄ uff der statt Zûrrich mit der obgenantt₎ sum̄ erkoufft
hatt und im selbs hie mit jaͤrlichn̄ sin begrebt von einē kilchherrn̄ mit mesz habn̄ ûber dasz grab ze gaͤnd und andren zuͦ
gehoͤriḡ₎, notturfftiḡ₎ ding₎ geordnet und da mit gesetzt hat die selb gûlt vō den gn̄tt₎ unsern hern̄ vō Zûrich abgekoufft und
nu an uns komē ist. und des zuͦ warem, vesten urkunde aller vor geschribner ding, so habēt wir unser gemein stattin sigel offenlich laͧssen hencken an dissen brieff fûr uns und unser nachkomen, der geben ist uff sant Mauritzn̄
abent in den jaren unsers herrn̄ tusent vierhundert achtizig und drû jare.